b'\n_START_ARTICLE_\nDow Jones Industrial Average\n_START_PARAGRAPH_\nThe Dow Jones Industrial Average (NYSE: DJI, taip pat DJIA, Dow 30, INDP, ar neformaliai Dow Jones ar The Dow) \xe2\x88\x92 vienas i\xc5\xa1 keleto akcij\xc5\xb3 rinkos indeks\xc5\xb3, sukurt\xc5\xb3 XIX a. \xe2\x80\x9eThe Wall Street Journal\xe2\x80\x9c redaktoriaus ir \xe2\x80\x9eDow Jones & Company\xe2\x80\x9c \xc4\xafk\xc5\xabr\xc4\x97jo \xe2\x88\x92 \xc5\xa0arlio Dau. \xc5\xa0is indeksas atspindi JAV industrinio sektoriaus akcij\xc5\xb3 kursus. Tai yra antras pagal senum\xc4\x85 indeksas Jungtin\xc4\x97se Valstijose, einantis po to paties verslininko sukurto Dow Jones Transportation Average indekso. Indeksas apskai\xc4\x8diuojamas naudojant 30-ties did\xc5\xbeiausi\xc5\xb3 ir paklausiausi\xc5\xb3 JAV kompanij\xc5\xb3. \xc5\xbdodis industrinis yra istorinis reliktas, nes \xc5\xa1iuo metu daug did\xc5\xbeiausi\xc5\xb3 firm\xc5\xb3 neturi nieko bendro su sen\xc4\x85ja sunkia industrija.\n_START_SECTION_\nIndekso reik\xc5\xa1m\xc4\x97\n_START_PARAGRAPH_\nAkivaizdu, kad DJIA reik\xc5\xa1mei didesn\xc4\x99 \xc4\xaftak\xc4\x85 tur\xc4\x97s t\xc5\xb3 akcij\xc5\xb3 kursai, kurie palyginti su kitais DJIA \xe2\x80\x9eklubo\xe2\x80\x9d nari\xc5\xb3 yra pastebimai didesni (nors apyvartos apimties po\xc5\xbei\xc5\xabriu situacija gali b\xc5\xabti ir prie\xc5\xa1inga). Tiesa, modernioje JAV akcij\xc5\xb3 rinkoje daugelio intensyviai brangstan\xc4\x8di\xc5\xb3 akcij\xc5\xb3 kursai nesp\xc4\x97ja pasiekti absoliu\xc4\x8di\xc5\xb3 reik\xc5\xa1mi\xc5\xb3, \xc5\xbeymiai didesni\xc5\xb3 u\xc5\xbe atitinkamo segmento vidurk\xc4\xaf, nes tokios akcijos tiesiog smulkinamos. Tuo tarpu panaudojus tradicin\xc4\x99 Dow Jones indekso skai\xc4\x8diavimo metodik\xc4\x85 nei\xc5\xa1vystytoje akcij\xc5\xb3 rinkoje, kurioje cirkuliuoja labai skirtingo nominalo akcijos, pagrindin\xc4\x99 indekso dinamik\xc4\x85 gali nulemti poros akcini\xc5\xb3 bendrovi\xc5\xb3 akcijos.'